Jyväskylän yliopiston hyvinvoinnin, sosiaali- ja terveysalan profiili ja pitkän aikavälin tavoitetila : Selvitysryhmän raportti 15.1.2025
Authors: Brommels Mats , Fadjukoff Päivi , Heinämäki Liisa , Mecklin Jukka-Pekka 
Published: January 2025

Yhteiskunnallinen tarve hyvinvointi-, sosiaali- ja terveysalojen uudistamisen mahdollistavalle koulutuksen kehittämiselle on ajankohtainen ja ilmeinen. Demografisen kehityksen ja kansallisen sote-rakenneuudistuksen myötä palveluiden kehittämiseen kohdistuu merkittäviä muutospaineita, ja siksi onkin oikea aika vaikuttaa myös Jyväskylän yliopiston asiantuntemuksella tulevaisuuden tutkimusperustaisen ja vaikuttavan kansallisen palvelukokonaisuuden rakentumiseen.

Tämä raportti osoittaa, että Jyväskylän yliopistolla on jo nyt merkittävä rooli sote-alan koulutuksessa ja tutkimuksessa. Jyväskylän yliopistolla on potentiaalia yhteiskunnallisesti vaikuttavaan sote-alan koulutuksen uudistamiseen eri tiedekuntien vahvan tutkimus- ja koulutusperinteen sekä erityisesti niitä yhdistävän monitieteisyyden pohjalta. Rohkea tutkimukseen pohjaava koulutuksen kehittäminen ja vuorovaikutus yhteiskunnan päätöksentekijöiden ja käytännön sote-kentän kanssa vahvistavat Jyväskylän yliopiston asemaa ja profiilia vahvana sote- ja hyvinvointialan osaajana.

Raportissa luodaan katsaus sote-alan nykytilaan ja uudistuviin koulutustarpeisiin sekä luonnostellaan tiekarttaa ja toimenpide-ehdotuksia koulutuksen vahvistamiseksi ja uudistamiseksi. Vaikka sosiaali- ja terveysalojen palveluja tuotetaan yhteisen hallinnon alla, niillä on huomattavia juridisia ja toiminnallisia eroavaisuuksia. Lääketieteen asema sote-alalla on ylivoimaisen vahva ja se vaikuttaa edelleen vahvistuvan hyvinvointialueiden toimintaa muokattaessa. Sosiaalipalveluissa korostuu tarve vahvistaa tutkimus- ja koulutusrakennetta laajan tehtäväkentän vaatimuksia sekä henkilöstö-, asiakas- ja kustannusvolyymia vastaavaksi.

Raportissa esitetyllä Jyväskylän yliopiston sote-alan koulutuksen kehittämisen tiekartalla on kaksi toisiaan tukevaa etenemislinjaa.

Ensimmäisessä, Jyväskylän yliopiston nykyiseen profiilin pohjautuvassa etenemislinjassa esitetään rakennettavaksi uusia, eri tieteenalojen osaamista yhdistäviä osaajaprofiileja sote-kentän nykyisiin ja tuleviin tarpeisiin. Tämä voitaisiin toteuttaa kustannustehokkaasti monialaisen ja modulaarisen koulutuksen toimintamallilla, jota voidaan hyödyntää sekä tutkinto- että täydennyskoulutuksessa. Uudistuvilla koulutuksilla vastattaisiin sote-aloilla tunnistettuihin kasvaneisiin osaamistarpeisiin sekä sote-integraation edellyttämän moniammatillisen yhteistyön tarpeeseen. Profiloitumisen tueksi esitetään kaksitoista erilaista kehittämisaihiota tiedostaen, että koulutuksen uudistaminen vahvasti säännellyn sote-sektorin tarpeisiin on erityisen vaativaa ja aikaa vievää. Yhteiskuntaamme kasautuvat haasteet saattavat kuitenkin mahdollistaa uudistusten läpiviemisen nopeallakin aikataululla.

Toisena JYU:n kehittämislinjana on yhteistyön ja valmiuksien systemaattinen lisääminen lääketieteen tutkimuksen ja koulutuksen sektoreilla. Selvitysryhmä katsoo, että JYU:n ennestään vahva asema sote-alan tutkimus- ja koulutusyliopistona näyttäisi edellyttävän vähintäänkin näkyvää kytkeytymistä lääketieteeseen, lääkärivajeen jatkuessa mahdollisesti jopa lääketieteen koulutusvastuun hakemista. JYU:n eri tieteenalojen olemassa olevia yhteyksiä lääketieteelliseen tutkimukseen ja koulutukseen tulisi tunnistaa, kehittää ja tehdä näkyväksi.

Uusien koulutusten käynnistäminen ja rahoittaminen sekä erityisesti uusien tehtävänkuvien juridinen mahdollistaminen ja sopeuttaminen palvelurakenteisiin edellyttää pitkäjänteistä ja suunnitelmallista vaikuttamistyötä niin alueellisten kuin kansallisten päättäjien suuntaan. Menestyksellisinkään koulutusuudistus ei toteudu, ellei hyvinvointialueille luoda mahdollisuuksia niiden käyttöönottoon. Koska uudistamistarpeet ovat kansallisia, tarvitaan laajaa yliopistojen välistä yhteistyötä.

Raportin on kirjoittanut nelihenkinen selvitysryhmä, jonka Jyväskylän yliopiston hallitus kutsui keväällä 2024 laatimaan hyvinvoinnin sekä sosiaali- ja terveysalan tutkimuksen ja koulutuksen vahvistamista koskevan selvityksen, Ryhmän puheenjohtajana toimi Jukka-Pekka Mecklin LKT, professori ja jäseninä Mats Brommels MD PhD, emeritusprofessori, Liisa Heinämäki, KTT, YTT, kaupunginjohtaja, sekä Päivi Fadjukoff, KM, FT, erityisasiantuntija. Selvitysryhmä esitteli raporttinsa yliopiston hallitukselle joulukuussa 2024.